བསོད་རིན་ལགས་སྐྱེས་ནས་ཡུན་རིང་བོ་མ་ལོན་པར་སྐྱེས་པ་སྔོན་གྱི་ལས་དབང་གིས་དྲིན་ཨ་མ་འཇིག་རྟེན་འདི་དང་གཏན་དུ་བྲལ་སོང་།ཁོང་དང་སྤུན་ཆུང་གཉིས་ཀྱིས་ཚེ་འདིའི་ལས་དབང་གི་བཀོད་སྒྲིག་ལ་གཞོལ་ཐབས་མེད་པར་སྡུག་གི་ཁུར་བོ་མཉམ་དུ་མི་ཁུར་རང་ཁུར་དུ་གྱུར།ལས་ཀྱིས་ཕ་ལོ་ཡང་འཇིག་རྟེན་ན་ཡོད་རུང་རྐྱེན་དུ་མའི་དབང་གིས་ཁོང་སྤུན་མཆེད་གཉིས་ཀྱི་སྐྱབས་བཅོལ་སའི་མགོན་ལྟ་བུར་གྱུར་མ་ཐུབ་པར་ཁོང་སྤུན་མཆེད་གཉིས་དང་ཁ་གྱེས་ནས་ཁྱིམ་ཚང་གཞན་ཞིག་ཏུ་འཚོ་བ་བསྐྱལ།དེ་བས་ཁོ་རང་འཇིག་རྟེན་དཀར་ངོགས་སུ་སླེབས་པ་ནས་དཀའ་སྡུག་སྣ་ཚོགས་དང་འཕྲད་པ་བརྗོད་ཀྱིས་མི་ལངས།གཉོམ་ལག་མ་རྒྱས་པའི་བྱིས་པ་ཞིག་ཡིན་རུང་རང་ཉིད་ཀྱི་ཁ་རྒྱབ་ཀྱི་ཆེད་དུ་ཅིས་ཀྱང་ལས་ཀ་ཞིག་ལས་དགོས་དགོངས།དེ་ནས་རུ་སྡེ་ནས་ཁྱིམ་ཚང་གཞན་པའི་ནོར་རྫི་ལུག་རྫི་དང་རྟ་རྒྱུག་མཁན་གྱི་རྒྱུག་ཕྲུག་བྱས་མྱོང་ཞིང་དེ་ལ་བརྟེན་ནས་གླ་བླངས་ཏེ་ཁ་གསོ་ཐབས་ཀྱང་བྱས་མྱོང་མོད།དེ་གཅིག་པུས་འཚོ་བ་འཁྱོལ་ཐབས་མེད་པས་གཞན་ལ་སློང་མོ་མི་བྱེད་ཐབས་མེད་དུ་གྱུར།སྐབས་དེར་ཀུན་གྱིས་ཐང་རྙེད་མ་གཏོགས་མིང་ཆ་ཚང་འབོད་མཁན་ཞིག་མེད་ལ་རྒྱབ་རྩ་ནས་ལངས་མཁན་ཞིག་དང་དཔུང་རོགས་ལྟ་བུ་ཞིག་གང་ན་ཡོད།ལྟོས་དབང་ཞིག་གིས་སྐབས་དེར་ལོ་གཉིས་ཙམ་ལ་སློབ་གྲྭར་འགྲོ་ཐུབ་སོང་ལ་དཔེ་ཆ་ཀློག་འདོད་ཀྱི་འདུན་པ་ཡང་ཧ་ཅང་དྲག་པོ་ཞིག་སྐྱེས།འོན་ཀྱང་མཐར་ཕྱིན་པ་ཞིག་སྦྱོང་བའི་གོ་སྐབས་ཕར་ཞོགཉིན་དཀར་ཁ་རྒྱབ་ཀྱི་ཆེད་དུ་གཞན་ལ་གཡོག་བྱས།མཚན་མོར་རང་ཁྱིམ་དུ་གློག་སྒྲོན་ཙམ་གྱི་མཐུན་རྐྱེན་ཡང་མི་འཛོམས་པས་རང་སྦྱོང་ཡག་པོ་ཞིག་ཀྱང་བྱ་ཐུབ་མ་སོང་།དཀང་སྡུག་དང་བསྡོངས་བའི་ལོ་ཟླ་དེ་དག་ནི་དངོས་ནས་ཡ་ང་ཞིང་བློ་ཡིད་ལས་འདས་པ་ཞིག་རེད།ལོ་ཟླའི་འགྲོས་དང་བསྟུན་ནས་ཁོ་རང་དཀའ་སྡུག་ལ་གོམས་ཤིང་དཀའ་སྡུག་ལས་སྦྱོང་བརྡར་ཐོབ་སྟེ་གཞན་ལས་ལྷག་པའི་དཀའ་སྡུག་ལ་བཟོད་བསྲན་ཚུགས་ཤིང་ལས་གང་སྒྲུབ་ཀྱང་བརྩོན་འགྲུས་དང་ལྷག་བསམ་ཆེ་བ་ཞིག་ཏུ་ཆགས།ལོ་ཟླ་རེ་རེ་ག་ལེར་འདས་ཀྱང་རང་གིས་འབད་བརྩོན་ལྷོད་མེད་བྱས་སྟབས་ད་ལྟ་གཞི་རིམ་གྱི་འགོ་ཁྲིད་ཅིག་གི་གོ་ས་ཐོབ་ཡོད་པར་མ་ཟད་རང་ལ་དབང་བའི་ནང་བཟའ་ཟླ་དང་བུ་ཕྲུག་འཛོམས་པའི་ཁྱིམ་ཚང་ཞིག་ཀྱང་ཡོད།དཀའ་སྡུག་གི་ལོ་ཟླ་དག་ཕར་ལ་བསྐྱལ་ནས་ད་ལྟ་ཨ་བྲས་ཐེག་ཚད་ཀྱི་འཇག་མ་དང་།འཇག་མས་ཐེག་ཚད་ཀྱི་ཟིལ་བ་ཞེས་བའི་དཔེ་ལྟར་རང་གི་ཁྱིམ་འཁོར་བ་སྐྱོང་ཞིང་རང་ཚོད་ཀྱིས་མི་དམངས་ལ་ཞབས་འདེགས་ཞུ་བའི་ཞོར་དུ་ཚོང་ལས་ཆུང་ཆུང་ཞིག་ཀྱང་གཉེར་བཞིན་ཡོད།